Məhəbbət Mirzəliyeva

Məhəbbət Mirzəxan qızı Mirzəliyeva () — Azərbaycan alimi, dilçi, türkoloq, filologiya elmləri doktoru, AMEA Dilçilik İnstitutunun direktor müavini.

 Həyatı 
Məhəbbət Mirzəliyeva 1966-cı ildə Bakı şəhərindəki 74 saylı orta məktəbi gümüş medalla bitirərək Bakı Dövlət Universitetinin (keçmiş S. M. Kirov adına Azərbaycan Dövlət Universiteti) filologiya fakültəsinə daxil olmuşdur. 1971-ci ildə Bakı Dövlət Universitetinin filologiya fakültəsini bitirmişdir. 1971–1972-ci tədris ilində Ali təhsili başa vurduqdan sonra təyinatla Quba şəhər internat məktəbində tərbiyəçi-müəllim işləmişdir. 1972-ci ildə AMEA Nəsimi adına Dilçilik İnstitutunun əyani aspiranturasına daxil olmuşdur.

Məhəbbət Mirzəliyeva 1975–1981-ci illərdə institutun türk dilləri şöbəsində kiçik elmi işçi, 1981–1993-cü illərdə böyük elmi işçi vəzifəsində çalışmışdır.

2002-ci ilin yanvarında AMEA Nəsimi adına Dilçilik İnstitutu türk dilləri şöbəsinin müdiri vəzifəsinə seçilmişdir. 2013–2015-ci illərdə AMEA Dilçilik İnstitutunun direktor müavini vəzifəsində çalışmışdırdilçilik.org.. 2015-ci ilin may ayından yenidən institutun türk dilləri şöbəsinə rəhbərlik edir.

Məhəbbət Mirzəliyeva uzun sürən xəstəlikdən sonra 2016-cı ild' vəfat etmişdir.

 Elmi yaradıcılığı 
Məhəbbət Mirzəliyevanın elmi rəhbərliyi ilə 9 nəfər fəlsəfə doktoru elmi dərəcəsinə layiq görülmüşdür. Hal-hazırda 4 elmlər doktoru, 6 fəlsəfə doktoru proqramı üzrə doktorant və dissertantın elmi rəhbəridir. Onlarlarla elmi monoqrafiyanın redaktoru və rəyçisi, eləcə də, 1998–2010-cu illərdə "Tədqiqlər" toplusunun baş redaktoru olmuşdur. 2012-ci ildən yenidən nəşrə başlamış "Tədqiqlər"in baş redaktorudur.
2002-ci ildən İnstitutda fəaliyyət göstərən Bakı Dilçilik Məktəbinin rəhbəridir. 2002–2012-ci illərdə Bakı Slavyan Universiteti nəzdində fəaliyyət göstərən müdafiə şurasının üzvü olmuşdur. 2012-ci ildən isə AMEA Dilçilik İnstitutu nəzdindəki müdafiə şurasının üzvüdür.

2010-cu ildən Respublika Elmi Tədqiqatların Təşkili və Əlaqələndirilmə Şurası Dilçilik üzrə Problem Şurasının elmi katibidir.

 Pedaqoji fəaliyyəti 
Elmi fəaliyyətlə paralel surətdə Məhəbbət Mirzəliyeva 1991–1993-cü illərdə Azərbaycan İnşaat Mühəndisləri İnstitutunda, 1996–2000-ci illərdə isə Azərbaycan Xarici Dillər Universitetində pedaqoji fəaliyyət göstərmişdir. 1993–1996-cı illərdə Azərbaycan Respublikası Prezidentinin İcra Aparatının humanitar siyasət şöbəsində məsləhətçi işləmişdir. 1996–2001-ci illərdə Azərbaycan Respublikası Prezidentinin yanında Ali Attestasiya Komissiyasının humanitar və ictimai elmlər şöbəsinin rəisi vəzifəsində fəaliyyət göstərmişdir.

Ankara (2008), Pekin (2008), İzmir (2010 mart və dekabr), Tekirdağ (2010), Ədirnə (2011) və İstanbulda (2012) keçirilən beynəlxalq simpozium və konfranslarda məruzələrlə çıxış etmişdir.

2 elmi monoqrafiya, 1 şer kitabı, 80 elmi məqalə və tezisin müəllifi, 4 kollektiv monoqrafiyanın həmmüəllifidir.

 İctimai fəaliyyəti 
 1972–1990-cı illərdə Nəsimi adına Dilçilik İnstitutunun komsomol və partiya təşkilatlarına rəhbərlik etmiş,
 1985–1990-cı llərdə Azərbaycan Elmlər Akademiyası partiya komitəsinin və rayon partiya komitəsinin üzvü olmuşdur.
 1985–1993-cü illərdə Azərbaycan Respublikası Ali Məhkəməsinin xalq iclasçısı seçilmişdir.
 2005-ci ildə Akademiyanın 60 illik yubileyi, 2009-cu ildə isə anadan olmasının 60 illiyi münasibətilə AMEA-nın Fəxri Fərmanına layiq görülmüşdür.

 Əsərləri 
 "Oğuz qrupu türk dillərinin müqayisəli qrammatikası". II hissə. Morfologiya. Bakı, 1986 — Kollektiv monoqrafiya ("Oğuz qrupu türk dillərində felin idarə və məna növləri", "Oğuz qrupu türk dillərində əvəzlik", "Oğuz qrupu türk dillərində modal sözlər" bəhslərinin müəllifi).
 Türk dilləri frazeologiyasının nəzəri problemləri. Bakı,1995
 "Oğuz qrupu türk dillərinin qrammatikası". III hissə, Sintaksis. Bakı, 2002 — kollektiv monoqrafiya ("Sintaktik əlaqələr" bəhsinin müəllifi)
 "Türk dillərinin tarixi-müqayisəli leksikologiyası məsələləri", I cild, Bakı,2004 — Kollektiv monoqrafiya ("Məna növ şəkilçili bəzi fellərin etimoloji təhlili", "Dilin lüğət tərkibi. Təşəkkül, inkişaf və təkmilləşmə (mülahizə və düşüncələr") bəhslərinin müəllifi)
 "Türk dillərinin tarixi-müqayisəli leksikologiyası məsələləri", II cild, Bakı, 2008 — Kollektiv monoqrafiya ("Dilin leksikasının tədqiqi dilin təşəkkül və inkişaf tarixinə yol açmaqdır" ön sözünün müəllifi).
 "Türk dillərinin frazeologiyası". 3 cilddə. I cild. Bakı, 2009 — ("Türk dilləri frazeologiyasının nəzəri problemləri", "Karluk qrupu türk dillərinin frazeologiyasına dair").

 İstinadlar 

Kateqoriya:Azərbaycan dilçiləri
Kateqoriya:Azərbaycanlı dilçilər
Kateqoriya:Azərbaycan türkoloqları
Kateqoriya:Azərbaycanlı türkoloqlar
Kateqoriya:Filologiya elmləri doktorları